SIR ইস্যুতে নির্বাচন কমিশনকে দেওয়া মমতার চিঠি প্রসঙ্গে বিস্ফোরক সুজন চক্রবর্তী

ওয়েব ডেস্ক: রাজ্যে এসআইআর (SIR) শুরু হতেই পারদ বেড়েছে রাজ্য রাজনীতিতে। নির্বাচন কমিশনের এই প্রক্রিয়ার কারণে রাজ্যে আত্মহত্যা, বিএলও’র মৃত্যু সবই দেখা গিয়েছে। বিজেপি ইতিমধ্যে এটা প্রমাণ করার চেষ্টা করেছে যে, এটাই ভোটের চাবিকাঠি। তবে রাজ্যকে নয় উদ্বেগ প্রকাশ করে কমিশনের কাছে একটি চিঠি লিখেছেন মুখ্যমন্ত্রী মমতা বন্দ্যোপাধ্যায় (Mamata Banerjee)। তাঁর এই কাজের সমালোচনায় এবার বামফ্রন্ট।

সিপিএমের (CPIM) কেন্দ্রীয় কমিটির সদস্য সুজন চক্রবর্তীর (Sujan Chakraborty)অভিযোগ, এসআইআর চালুর অর্ধেক দিন পেরিয়ে গিয়েছে। মানুষ নির্ভুল ভোটার তালিকা চায়। কিন্তু নির্বাচন কমিশন তালঘোট পাকাচ্ছে। তিনি বলেন, “যেহেতু প্রক্রিয়াটি আইনসম্মত, তাই আমরা আপত্তি করিনি। কিন্তু ভূতুড়ে নাম বাদ গেলে তৃণমূলের পছন্দ হয় না। এখন মুখ্যমন্ত্রীর ‘এদিক ওদিক’ লোক ধরা পড়ে যাচ্ছে বলেই তিনি চিঠি লিখে আপত্তি জানাচ্ছেন।”

আরও পড়ুন: SIR নিয়ে প্রশ্ন তুলতেই মমতাকে নিশানা অমিত শাহের! দেখুন বড় খবর

এদিকে এই আবহে রাজ্যের বিভিন্ন জেলায়, ঝাড়খণ্ড-সংলগ্ন অঞ্চল সহ, প্রায় ৪০টি স্থানে জোরদার তল্লাশি চালাচ্ছে ইডি। উদ্ধার হয়েছে প্রচুর পরিমাণে বেআইনি অর্থ। এই প্রসঙ্গেও কেন্দ্র ও রাজ্যের দিকে কটাক্ষ করেন সুজন চক্রবর্তী।

তাঁর কথায়, “সবাই জানে আসানসোল আর বীরভূম থেকে কীভাবে টাকা আসে, কার গাড়িতে যায়। শেষ মুহূর্তে এসে ইডি-সিবিআই নাড়াচাড়া করছে। কিন্তু মাথা ধরতে চাইছে না কেন? এতদিন ধরে পালিয়ে যাওয়ার সুযোগ করে দেওয়া হল কেন? বিজেপির উত্তর দেওয়ার দিন এসেছে।” বাম নেতার অভিযোগ, ইডি–সিবিআই সব তথ্য জেনেও বড় মাথাদের বিরুদ্ধে পদক্ষেপ নিতে পিছিয়ে যাচ্ছে।